Document ID: 32007D0154

РЕШЕНИЕ НА СЪВЕТА
от 30 януари 2007 година
за отмяна на Решение 2003/487/ЕО относно наличието на свръхдефицит във Франция
(2007/154/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 12 от него,
като взе предвид препоръката на Комисията,
като има предвид, че:
(1)
С Решение 2003/487/EО (1), по препоръка на Комисията в съответствие с член 104, параграф 6 от Договора, бе решено, че във Франция е налице свръхдефицит. Съветът отбеляза, че общият държавен дефицит е 3,1 % от БВП през 2002 г., превишаващ референтната стойност от 3 % от БВП по Договора, като прогнозата на френската администрация и на службите на Комисията сочи над 3 % през 2003 г., докато общият държавен брутен дълг възлиза на 58,2 % от БВП и е много вероятно през 2003 г. да превиши референтната стойност от 60 % по Договора.
(2)
На 3 юни 2003 г. в съответствие с член 104, параграф 7 от Договора и член 3, параграф 4 от Регламент (ЕО) № 1467/97 на Съвета от 7 юли 1997 г. за ускоряване и изясняване на изпълнението на процедурата за свръхдефицит (2) по препоръка на Комисията Съветът подготви препоръка към Франция за ликвидиране на свръхдефицита до 2004 г. Препоръката бе оповестена.
(3)
През октомври 2003 г. Комисията отчете, че предприетите от Франция мерки са недостатъчни с оглед на препоръката от 3 юни 2003 г. и препоръча да се ускори процедурата за свръхдефицита. На 25 ноември 2003 г. Съветът прие заключения, отправящи препоръки към Франция за коригирането на дефицита до 2005 г., които обаче бяха анулирани от Съда на Европейските общности на 13 юли 2004 г. (3). На 14 декември 2004 г. Комисията прие съобщение за Съвета със заключението, че 2005 г. трябва дa се счита за целесъобразния срок за коригирането. Заключението гласи също, че предприетите до момента мерки от Франция в широка степен обуславят коригирането на свръхдефицита до 2005 г. въз основа на циклични корекции с около 1 % от БВП през 2004 г. и 2005 г. На 18 януари 2005 г. Съветът одобри това становище.
(4)
В съответствие с член 104, параграф 12 от Договора решението на Съвета за наличието на свръхдефицит трябва да се отмени, когато свръхдефицитът в съответната държава-членка, по мнението на Съвета, е коригиран.
(5)
В съответствие с Протокола относно процедурата за свръхдефицит, приложен към Договора, Комисията предоставя данните за изпълнението на процедурата. Като част от прилагането на този протокол държавите-членки трябва да предоставят данни за държавния дефицит и дълг, както и други свързани с тях променливи, два пъти годишно, а именно преди 1 април и преди 1 октомври, в съответствие с член 4 от Регламент (ЕО) № 3605/93 на Съвета от 22 ноември 1993 г. за прилагането на Протокола относно процедурата за свръхдефицит, приложен към Договора за създаване на Европейската общност (4).
(6)
Въз основа на данните, предоставени от Комисията (Евростат) в съответствие с член 8ж, параграф 1 от Регламент (ЕО) № 3605/93 след нотификацията от Франция преди 1 октомври 2006 г., както и въз основа на прогнозата на службите на Комисията от есента на 2006 г., се налагат следните заключения:
-
общият държавен дефицит, след увеличението от 3,2 % от БВП през 2002 г. на 4,2 % от БВП през 2003 г., беше понижен до 3,7 % от БВП през 2004 г. и 2,9 % от БВП през 2005 г., което е под референтната стойност за дефицита, определена на 3 % от БВП;
-
за периода 2004-2005 г. структурната корекция (т.е. подобрението в циклично коригирания баланс, като се изключат еднократните разходи и други временни мерки) достигна 1 процентен пункт от БВП: 0,4 % през 2004 г. и 0,6 % през 2005 г. Действително, въпреки че понижаването на ефективния дефицит през 2005 г. под референтната стойност от 3 % според Договора е облагоприятствано от значителни еднократни приходи и по-високи от очакваните данъчни постъпления, понижаването на дефицита се дължи и на по-добрия контрол на разходите на държавно равнище и в сектора на здравеопазването. По-специално годишното нарастване на разходите в сектора на здравеопазването бе рязко намалено в сравнение с предходните години в резултат на мерките, предприети като част от реформата на здравеопазването през 2004 г.;
-
за 2006 г. прогнозата на службите на Комисията от есента на 2006 г. предвижда дефицитът да бъде допълнително понижен до 2,7 % от БВП, което е повече от заложеното в актуализацията от януари 2006 г. на програмата за стабилност (2,9 %). Очаква се понижаването на дефицита да бъде повлияно от по-нататъшното спадане на годишния ръст на разходите в сектора на здравеопазването и от непрекъснатия контрол на разходите на държавно равнище, като се очаква да се достигне целта за нулев ръст на размера на разходите. Прибягването до еднократни разходи следва да се ограничи до 1/4 % от БВП. Прогнозата от есента предвижда за 2007 г. по-нататъшно понижаване на дефицита до 2,6 % от БВП (като се прибягва до еднократни разходи, ограничени до 0,05 % от БВП) и до 2,2 % от БВП през 2008 г. (без да се променя политиката и без еднократни разходи). Това показва, че съотношението на дефицита към БВП е понижено надеждно и устойчиво под тавана от 3 % от БВП. Подобрението в структурния баланс (циклично коригирания баланс, като се изключват еднократните разходи) се оценява на 0,5 %, 0,3 % и 0,6 % от БВП съответно през 2006 г., 2007 г. и 2008 г. Това трябва да се разглежда и във връзка с напредъка, необходим за постигането на средносрочната цел за балансирана структурна позиция, поставена от френската администрация;
-
след като се повиши от 58,2 % от БВП през 2002 г. на 66,6 % от БВП през 2005 г., като надхвърли референтната стойност от 60 % от БВП по Договора, съотношението на дълга към БВП спадна на 65,4 % от БВП през второто тримесечие на 2006 г. Според прогнозата на службите на Комисията от есента на 2006 г. се очаква общият държавен брутен дълг да продължи да намалява до 64,7 % от БВП през 2006 г. и до около 63 % от БВП към 2008 г. (без да се променя политиката).
(7)
По мнение на Съвета свръхдефицитът във Франция е коригиран и вследствие на това Решение 2003/487/ЕО трябва да се отмени,
ПРИЕ НАСТОЯЩОТО РЕШЕНИЕ:
Член 1
Цялостната оценка показва, че свръхдефицитът във Франция е коригиран.
Член 2
Решение 2003/487/ЕО се отменя.
Член 3
Адресат на настоящото решение е Френската република.
Съставено в Брюксел на 30 януари 2007 година.

Labels: 2
11
19
10
18
15